Komisijos reglamentas (EB) Nr. 2605/98
1998 m. gruodžio 3 d.
iš dalies keičiantis Reglamentą (EB) Nr. 1768/95 įgyvendinantį Tarybos reglamento (EB) Nr. 2100/94 dėl augalų veislių teisinės apsaugos Bendrijoje 14 straipsnio 3 dalyje numatytos žemės ūkio išimties taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje [1] (pagrindinis reglamentas) su paskutiniais pakeitimais, padarytais Reglamentu (EB) Nr. 2506/95 [2], ypač į jo 14 straipsnio 3 dalį,
kadangi pagrindinio reglamento 14 straipsnis numato nuostatą, leidžiančią nukrypti nuo augalų veislių teisinės apsaugos Bendrijoje, siekiant apsaugoti žemės ūkio gamybą (atleidimas nuo žemės ūkio mokesčio);
kadangi Komisijos reglamentas (EB) Nr. 1768/95 [3] nustatė sąlygas šiai nukrypti leidžiančiai nuostatai realizuoti ir apsaugoti teisėtus selekcininko ir ūkininko interesus;
kadangi tuo metu buvo neįmanoma tiksliai nustatyti teisingo atlygio, kuris turėtų būti mokamas už pasinaudojimą minėta nukrypti leidžiančia nuostata, dydžio;
kadangi tame reglamente vis dėlto buvo numatyta, kad reikia kuo greičiau nustatyti pradinę sumą ir sistemą, kurią vėliau būtų galima adaptuoti;
kadangi tuo tarpu keliose valstybėse narėse buvo sudaryti susitarimai tarp selekcininkų ir ūkininkų organizacijų, kurie, inter alia, liečia atlygio dydį;
kadangi tikslinga užtikrinti, kad susitarimai būtų naudojami kaip Bendrijos gairės dėl atlygio dydžio atitinkamose teritorijose ir už atitinkamas veisles;
kadangi tose teritorijose ar už tas veisles, kurioms tokie susitarimai netaikomi, mokėtinas atlygis iš esmės turi sudaryti 50 % sumos, mokėtinos už dauginamosios medžiagos gamybą, kuriai suteikta licencija, moduliuotos pagal atitinkamą slankiąją skalę, jeigu tokia skalė nustatyta atitinkamai nacionalinei augalų veislių teisinei apsaugai;
kadangi tie dydžiai turi būti peržiūrėti ne vėliau kaip iki 2003 m. sausio 1 d.;
kadangi tikslinga numatyti pagrįstą paskatinimą, kad būtų kuo skubiau sudaryti kiti jau rengiami susitarimai tarp selekcininkų ir ūkininkų organizacijų dėl dar neaptartų teritorijų ar veislių; kadangi toks atlygio dydis, kuris yra mažesnis už pirmiau nurodytąjį ir taikomas tik ribotą laikotarpį, gali paskatinti tam tikras organizacijas kuo greičiau užbaigti tokių susitarimų sudarymą;
kadangi buvo surengtos konsultacijos su Bendrijos augalų veislių valdybos Administracine taryba;
kadangi šiame reglamente numatytos priemonės atitinka Augalų veislių teisinės apsaugos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1768/95 5 straipsnis papildomas šiomis 4, 5, 6 ir 7 dalimis:
"4. Jeigu 2 dalyje minimi atlygio dydžiai turi būti nustatyti susitarimais tarp savininkų ir ūkininkų organizacijų dalyvaujant ar nedalyvaujant perdirbėjų organizacijoms, o jie yra nustatyti Bendrijoje atitinkamai Bendrijos, nacionaliniu ar regioniniu mastu, sutarti dydžiai naudojami kaip gairės sprendžiant, kokio dydžio atlygis turi būti mokamas atitinkamoje teritorijoje ir už atitinkamas veisles, jeigu apie šių atlygių dydžius ir jų nustatymo sąlygas Komisijai raštu pranešė įgalioti atitinkamų organizacijų atstovai ir jeigu tuo remiantis sutarti atlygių dydžiai ir jų nustatymo sąlygos buvo paskelbtos leidinyje "Official Gazette", kurį leidžia Bendrijos augalų veislių valdyba.
5. Jeigu 4 dalyje minimas susitarimas netaikomas 2 daliai, turi būti mokamas atlygis, lygus 50 % sumos, mokėtinos už dauginamosios medžiagos gamybą, kuriai suteikta licencija, kaip numatyta 2 dalyje.
Tačiau jeigu valstybė narė iki 1999 m. sausio 1 d. pranešė Komisijai apie neišvengiamą susitarimo sudarymą tarp atitinkamų nacionaliniu ar regioniniu lygmeniu sukurtų organizacijų, kaip tai nurodyta 4 dalyje, turi būti mokamas ne 50 % dydžio, kaip nurodyta pirmiau, o 40 % dydžio atlygis atitinkamoje teritorijoje ir už atitinkamą augalų veislę, tačiau tik tuomet, kai atleidimu nuo žemės ūkio mokesčio buvo naudojamasi prieš įgyvendinant tokį susitarimą, bet ne vėliau kaip 1999 m. balandžio 1 d.
6. Jeigu pagal 5 dalies nuostatas ūkininkas atitinkamu laikotarpiu pasinaudojo atleidimu nuo žemės ūkio mokesčio santykiu, viršijančiu 55 % atitinkamos veislės visos medžiagos, panaudotos jos gamybai, atitinkamoje teritorijoje ir už atitinkamą veislę mokamas tokio dydžio atlygis, koks būtų mokamas už tokią veislę, jeigu ji būtų saugoma pagal atitinkamos valstybės narės nacionalinę augalų veislių teisinės apsaugos sistemą, tačiau su sąlyga, kad egzistuoja tokia nacionalinė sistema, kuri yra nustačiusi tokio mokesčio dydį, ir su sąlyga, kad tas dydis yra didesnis kaip 50 % sumos, mokėtinos už dauginamosios medžiagos gamybą, kaip tai numatyta 2 dalyje. Jeigu nacionalinė sistema nenustato tokio mokesčio dydžio, 5 dalies nuostatos taikomos nepriklausomai nuo panaudojimo santykio.
7. 5 dalies pirmos pastraipos ir 6 dalies nuostatos ne vėliau kaip iki 2003 m. sausio 1 d. turi būti pakeistos, atsižvelgiant į patirtį įgytą taikant šį reglamentą ir 3 dalyje minimą santykį, bei gali būti patikslintos iki 2003 m. liepos 1 d., jei prireiktų nustatyti ar stabilizuoti pagrįstai proporcingą santykį, minėtą ankstesnėje dalyje, tiek visoje Bendrijoje, tiek ir jos dalyje."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gruodžio 3 d.